  Майя Бывальцева Выль дышетскон арлы Удмуртиын куинь выль школа усьтӥськыны кулэ — Ижкарын, Алнашын но Дэри ёросын. Улосвыл тӧро дорын ортчем аппарат кенешонын со сярысь вераз элькунысь лэсьтӥськонъя, жилищно-коммунальной возёсъя но дыкужымъя министр Иван Ястреб, ивортэ улосвыл тӧролэн но кивалтэтлэн пресс-службазы. Ижкарын Леваненвский ульчаын 825 интылы школа пукто, Алнаш черкогуртын — 500 интылы. Озьы ик 1-тӥ куарусёнэ выль дышетсконние мынозы Дэри ёросысь Совхозной посёлокысь пиналъёс. Удмуртилэн тӧроез Александр Бречалов пусйиз, шоръёзо дышетсконниосын выль интыос азьланяз кулэяськонэз лыдэ басьтыса кылдытӥсько шуыса. Выль школа кемалась кулэ ни Кез каргуртын. Али отын кык дышетсконниос ужало, интыос уг тырмо ни. Элькун коньдэтлэн 4 миллиард манет дефицитэз шоры учкытэк, мон Кивалтэт но ёрос кивалтӥсьёс азе ужпум пуктӥ: Кез каргуртын 500 интылы школаез лэсьтон борды таяз арын басьтӥськоно. 2019-тӥ арын 1-тӥ куарусёнлы со усьтэмын луыны кулэ Александр Бречалов, Удмуртилэн тӧроезЛэсьтӥськонъя министр Иван Ястреб верамъя, Инвестициосъя адресной программая 2018-тӥ арын мерлык удыслы 21 объектъёс пуктыны чакламын. Солы 1 миллиард 386 миллион 600 сюрс манет висъяны малпамын, со пӧлысь 387 миллион 400 сюрс манетэз улосвыл коньдэтысь, 680 миллион манетэз — федерал коньдэтысь, 301 миллион 200 сюрс манетэз — Росси азьмуртлэн резерв фондысьтыз. Тазалыкез утён удысъя одӥгез пусйымон ужъюрт — Ижкарысь Ленин ёросысь поликлиника. Нырысь ик сое 2018-тӥ арын 10-тӥ толсуре усьтыны чакламын вал, но Александр Бречалов лэсьтӥськисьёсты чырмытгес ужаны но эмъюртэз 30-тӥ шуркынмонозь вуттыны куриз. Инвожо пумозь кӧня ке выль фельдшер-акушер пунктъёс ӧсъёссэс усьтыны кулэ: Дэри ёросысь Лудорвай гуртын, Алнаш ёросысь Кузьымгуртын, Пичи Пурга ёросысь Эгра (Алганча-Игра) гуртын, Можга ёросысь Бальӟашур гуртын, Сарапул ёросысь Костино гуртын но Сьӧлта ёросысь Удгурт черкогуртын. 2018-тӥ арын 30-тӥ инвожое нырысетӥ лыктӥсьёсты пумиталоз Ижкарысь Молодёжной ульчаысь Мугорез кыдатонъя но тазалыкез юнматонъя огъет. Со «Физкультураез, спортэз но егитъёсын ужан политикаез азинтон» кун элькун программа но «2016–2020 аръёсы Росси Федерациын физкультураез но спортэз азинтон» нимысьтыз федерал программа улсын лэсьтӥське. Объектлэн дуныз — 99 миллион 435 сюрс 700 манет. Таяз арын Шарканын Куасэн бызьылонъя улосвыл центр пуктыны кутскозы. Объектлэн дуныз — 105 миллион манет котыр. Ужъюртэз 2019-тӥ арын усьтыны чакламын. Пӧсьтолэзь кутсконын Глазкарысь Физикая но математикая лицейлэн мастерскойёсын спортзалэз усьтӥськоз. Сое пуктон 59 миллион 152 сюрс манет тыр усиз. Со пӧлысь 27 миллион манетэз Росси азьмуртлэн резерв фондысьтыз, 32 миллион манетэз — элькун коньдэтысь. Киясаын Мугорез кыдатонъя но тазалыкез юнматонъя огъет но стадион пукто. Соосты Спортъя XXVII элькун гужем гурт шудонъёс кутсконлы вуттыны кулэ. Быдэс элькунысь гурт спортсменъёс черкогуртэ 3–7 пӧсьтолэзе люкаськозы. Удмуртилэн тӧроез Александр Бречалов Иван Ястребез Киясаын гурт олимпиадалы пуктӥськись объектъёсты ялан чакласа возьыны куриз: дыр сьӧры уйиськон ужлэн ӟечлыкез вылын шӧдӥськыны кулэ ӧвӧл. Лэсьтӥськонъя, жилищно-коммунальной возёсъя но дыкужымъя министр озьы ик пусйиз, элькунын 2 толэзьысен 3 аресозь покчиослы нылпи садъёсын ватсаса интыос кылдытонъя ужрадъёс азьланьтӥсько шуыса. 2018–2019 аръёсы солы 1 миллиард 360 миллион манет пала висъяны чакламын. Кык арскын 2 сюрс 100 инты кылдытыны малпало, со пӧлын 2018-тӥ арын 1 сюрс 200 интылы 15 объектъёсты пуктыны но выльдыны, со пӧлын Ижкарысь Устинов ёросысь Восточный ёросысь 8-тӥ микрорайонын но Ленин ёросысь Баранов ульчаын. Тегъёс: Дышетон Ижкар Кез Удмуртия школаос автозавод дӥськут Алнаш лэсьтськон Кияса АлександрБречалов ИванЯстреб  